क्ले किंग नडाल ने जीता छठा फ्रेंच ओपन खिताब  
नडाल ने फ्रेंच ओपन पुरुष एकल फाइनल में फेडरर को कड़े मुकाबले में हराकर रोलां गैरो पर छठा खिताब जीतकर ब्योन बर्ग के रिकार्ड की बराबरी की।
दुनिया के नंबर एक टेनिस खिलाड़ी क्ले किंग रफेल नडाल ने फ्रेंच ओपन पुरुष एकल फाइनल में रोजर फेडरर को कड़े मुकाबले में 7-5, 7-6, 5-7, 6-1 से हराकर रोलां गैरो पर छठा खिताब जीतकर ब्योन बर्ग के रिकार्ड की बराबरी की।  मात्र 19 बरस की उम्र में फ्रेंच ओपन खिताब जीतने वाले नडाल ने अपना पहला खिताब 2005 में जीता जबकि इसके बाद वह 2006, 2007, 2008 और 2010 में भी खिताब जीतने में सफल रहे। यह उनका 10वां ग्रैंडस्लैम खिताब है।  25 वर्षीय स्पेनिश खिलाड़ी नडाल की फेडरर के खिलाफ 25 मैच में यह 17वीं जीत है। नडाल ने फेडरर को फ्रेंच ओपन फाइनल में चार बार हराया है।  दूसरी तरफ फ्रेंच ओपन में 46 मैचों में नडाल की यह 45वीं जीत है जो उन्हें क्ले कोर्ट पर होने वाले इस टूर्नामेंट का बेताज बादशाह बनाती है।  स्विट्जरलैंड के पूर्व नंबर एक खिलाड़ी फेडरर को हालांकि नडाल के शक्तिशाली खेल के अलावा अपनी गलतियों का भी खामियाजा भुगतना पड़ा। फेडरर ने 56 सहज गलतियां की जो उनकी हार का अहम कारण बना।